Imtella' Ottubru 17, 2021 - Aġġornata 17 Ta' Ottubru, 2021 1:01pm Filmat miġbud minn għaddas juri l-periklu li l-iskart tal-bniedem, f'dan il-każ tagħmir tas-sajd, joħloq għall-ħlejjaq tal-baħar. Raniero Borg, magħruf għal attivitajiet ta' tindif fil-baħar, iffilmja nassa tas-sajd mormija f'qiegħ il-baħar, b'qarnita kbira maqbuda fiha. Il-bieba tal-gaġġa kienet magħluqa bl-irbit, mingħajr mezz kif il-qarnita tista' toħroġ, minħabba li l-fetħa l-oħra kienet żgħira wisq. Meta Raniero fetaħ il-bieba, il-qarnita ħarġet u telqet għal triqtha. Fuq il-midja soċjali, Raniero qal li jista' jkun li l-qarnita daħlet mill-fetħa u ma setgħetx terġa' toħroġ, inkella daħlet meta kienet iżgħar u kibret fil-gaġġa. X'aktarx, li kieku ma nstabitx u nħelset, il-qarnita kienet tispiċċa tmut bil-ġuħ u titmermer ġol-gaġġa "minħabba żball tal-bniedem."